D. Gabániová, poslankyňa: (2005-12-09):
Na rok 2005 bolo určené pre rezort ministerstva školstva 44 735 037 000 korún. Na rok 2006 je plánovaných 48 905 386 000 korún. Je to vynikajúce. Skutočne venujeme ministerstvu školstva peniaze. Tak z roka na rok teda sme navýšili, ako keby naozaj išlo o to, že náš štát, naša vláda má záujem budovať z krôčika na krôčik, naozaj, vzdelanostnú ekonomiku. Aká je však realita rozdelenia peňazí. Keď si porovnáme peniaze určené pre regionálne školstvo, čo sa týka vlastne skoro každej rodiny, pretože ide o stredné a základné a stredné školy. Tak na rok 2005 bolo naplánovaných 42 miliárd a zaokrúhlim to, 42,3 miliardy korún, na rok 2006 je to 33,2 miliardy korún. Pokles žiakov z roku 04 na 05 bol, prosím pekne, zhruba o 3,3 % a podobný pokles, čo sme mohli počuť aj vo vystúpení pána poslanca Devínskeho, bude, dá sa vypočítať, celkom jednoducho, aj koľko detí bude teda, že to naozaj bude aj teraz zhruba o 3,3 % detí menej. K tomu bol zredukovaný počet učiteľov už v roku 2005. K tomu by sa dalo očakávať, že bude navýšenie mzdových prostriedkov pre ďalej účinkujúcich učiteľov v rezorte školstva, teda v regionálnom školstve. Čo sa však stalo. Pred začiatkom prázdnin, respektíve pred začiatkom nového školského roku dostali riaditelia vyrozumenie, aby požiadali o navýšenie mzdových prostriedkov, ktoré budú potrebovať na dofinancovanie platov učiteľov pôsobiacich v školstve. To znamená, že peniaze na platy učiteľov chýbali. Naďalej sa dozvedáme, že chýbajú dorovnania, finančné, na platy učiteľov aj po navýšení ich mzdových prostriedkov, ktoré im vyplývajú zo zákona, ktorý vláda prijala. Z toho vidíme, že ak poklesne počet žiakov, teda o 3,3 % a počet rozpočtu pre regionálne školstvo o 21 %, niekde je chyba a pravdepodobne rozvrhovanie financií v rámci samotného rezortu, samotnej kapitoly dostalo inú dimenziu a inú filozofiu. Isteže, filozofiu pravdepodobne úžasnú, pretože na Agentúru na podporu vedy a techniky, prosím pekne, sa venuje v roku 2005 - 484 miliónov na bežné výdavky a 200 miliónov na kapitálové výdavky a 724 miliónov v roku 2006 na bežné výdavky a 300 miliónov na kapitálové výdavky. Skutočne, s podporou vedy sa to myslí úžasne. Len neviem, prečo sa toľké milióny viažu na agentúru, kde sa budú prefinancúvať peniaze z európskych fondov na to určených, až o 3 roky. Isteže, na základe vykonaných výsledkov ma bude veľmi zaujímať, v rámci poslaneckého prieskumu, práca a činnosť a upotrebenie týchto prostriedkov agentúrou. To znamená, že ministerstvo použilo 500 miliónov korún úplne ináč ako v minulom roku napriek tomu, že pokojne necháva nedofinancované regionálne školstvo. Ak s tým ministerstvo financií súhlasí, tak výborne, len dúfam, že to nebude tak, ako to bolo tento rok, že siahne potom z rozpočtu ministerstva pri varírovaní a vyrovnávaní rozpočtov v iných kapitolách alebo nejakých iných, práve sa objavených nárokov. Preto dovoľte, aby som predniesla svoj pozmeňujúci návrh. Pozmeňujúci návrh k vládnemu návrhu zákona o štátnom rozpočte na rok 2006, tlač 1304. V rozpočtovej kapitole 20 Ministerstva školstva Slovenskej republiky v časti D 078 národný program výchovy, vzdelávania a mládeže v písmene a) 07811 poskytovanie výchovy a vzdelávania 33 219 889 000 zvýšiť o jednu miliardu korún. Navrhované zvýšenie je potrebné uvoľniť z časti rezerva pod č. 1 rezerva vlády Slovenskej republiky pre rok 2006. Bude to veľmi zmysluplné, myslím si, využitie rezervy. Odôvodnenie: Za posledné dva roky došlo k nárastu platov v regionálnom školstve, tento nárast, napriek redukcii počtu učiteľov, tento nárast musí byť premietnutý aj v rozpočte na rok 2006. Súčasný rozpočet pre regionálne školstvo môže pokryť tento nárast len v prípade ďalšej redukcie počtu učiteľov. Pritom si však treba uvedomiť, že počet žiakov na jeden počítač je 24 a je to oveľa nižší počet žiakov ako na jedného učiteľa. Takže redukciu počtu učiteľov neodporúčam. Ďakujem.